DOM ZA ODGOJ DJECE I MLADEŽI

O S I J E K

Vinkovačka 61

Osijek, 10. 04. 2012. godine

Na temelju čl. 32. Statuta Doma za odgoj djece i mladeži Osijek, Vinkovačka 61, ravnatelj Doma donosi:

**PRAVILNIK O KUĆNOM REDU**

**DOMA ZA ODGOJ DJECE I MLADEŽI OSIJEK**

1. **OPĆE ODREDBE**

Članak 1.

Ovim Pravilnikom o kućnom redu (u daljnjem tekstu: Pravilnik) definiraju se način života i rada, norme ponašanja, reda, prava i obveze korisnica i korisnika koji se nalaze u Domu za odgoj djece i mladeži Osijek.

Članak 2.

Pravo na smještaj, zbrinjavanje i tretman u Domu imaju korisnice i korisnici upućeni od strane nadležnog Centra za socijalnu skrb, smješteni odlukom Obiteljskog suda te s izrečenim sudskim odgojnim mjerama.

Članak 3.

Život i rad korisnica i korisnika u Domu odvija se po pravilima ponašanja u zajednici koja se određuju ovim Pravilnikom. Svi korisnici obvezni su se pridržavati odredbi ovog Pravilnika. Neizvršavanje ili nepridržavanje odredbi ovog Pravilnika od strane Korisnica i korisnika podliježe disciplinskoj odgovornosti.

1. **SMJEŠTAJ KORISNICA I KORISNIKA**

Članak 4.

Prije smještaja u odgojnu grupu, svaki korisnik je dužan okupati se, a ukoliko to zdravstveni i higijenski razlozi zahtijevaju i ošišati se.

Članak 5.

Nakon provedenog prijemnog postupka, korisnica ili korisnik će biti smješteni u matičnu odgojnu grupu, a prema rasporedu voditelja.

Članak 6.

Nakon smještaja korisnice ili korisnika u odgojnu grupu upoznati će ih se s Kućnim redom, pravima i obvezama koje ima za vrijeme tretmana, te s načinom na koji ta prava može ostvariti i s disciplinskim mjerama.

Individualnim planom i programom postupanja pojedinačno će se usmjeriti tretmanski postupci i način njihove provedbe putem školovanja, radnog osposobljavanja i učenja modela društveno prihvatljivog ponašanja.

Članak 7.

Pri dolasku u Dom svaki korisnik dobiva na korištenje krevet s pripadajućom posteljinom, radni stol i stolicu, ormar za knjige i školski pribor, ormar za odjeću i obuću. Svaki korisnik će se zadužiti priborom za osobnu higijenu, četkicom za zube, sapunom, toaletnim papirom i šamponom za pranje kose. Higijenski pribor korisnici mogu zadužiti svakih mjesec dana osim četkice za zube koju zadužuju svaka tri mjeseca. U nadležnom CZSS će maloljetnik zadužiti obuću, odjeću i rublje dva puta godišnje. Prvih šest mjeseci korisnici nemaju pravo na odjeću, obuću i rublje.

Navedenu imovinu korisnice i korisnici su dužni čuvati i održavati, a namjerno počinjenu štetu nadoknaditi. Prilikom smještaja u Dom korisnici su dužni donijeti propisanu odjeću i obuću koju grupni odgajatelj popisuje i prema tom popisu tijekom boravka u Domu kontrolira.

U slučaju da korisnica ili korisnik u Domu posjeduje vrijedan nakit ili neke druge vrijedne predmete, savjetuje im se da ih pohrane u domskom sefu ili kod svojih odgajatelja. U slučaju da korisnica ili korisnik zadrži predmete kod sebe, Dom ne snosi odgovornost za eventualni nestanak ili oštećenje.

Članak 8.

Putne troškove koji nastaju prilikom odlaženja korisnice ili korisnika na sudove snosi ustanova, kao i preprate nakon izvršenog bijega. Ustanova će također snositi troškove odlaženja korisnica i korisnika na dopust za Božić, Uskrs i školski raspust.

1. **DNEVNI RASPORED U DOMU**

Članak 9.

Odgojni rad se odvija u turnusima suprotnim od turnusa obrazovnog procesa:

7,00: buđenje, osobna higijena,

7,15-7,45: doručak

7,45:jutarnja zaduženja, uređenje soba i odjela

8,30-10,00: organizirano vrijeme za obrazovanje korisnica i korisnika koji ostaju u grupi;

10,00-10,30:pauza

10,30-11,30:radno okupaciona terapija

11,30-12,00:organizirane slobodne aktivnosti

12,00: pauza i priprema za ručak

12,30: ručak

13,30-15,00: dnevni odmor;

15,00-17,00: organizirano obrazovanje i provjera znanja,individualni rad s korisnicima,

17,00-17,30: pauza;

17,30-18,30: radno okupaciona terapija i organizirane slobodne aktivnosti

18,30: priprema za večeru, večera za IT-e tretmane

19,00-19,30: večera;

19,30-20,00: slobodno vrijeme;

20,00-21,00: sastanci grupa, grupne aktivnosti, individualni rad, telefonski kontakti s roditeljima, gledanje TV programa;

21,00-21,30: osobna higijena, priprema za spavanje, razgovori;

21,30-22,45: gledanje TV programa, video – filmovi, odlazak na spavanje;

22,45-23,00: obvezno lijeganje, gašenje svjetla;

23,00: potpuni mir u Domu.

**Vikend:**

Tijekom vikenda su vremenski blokovi i sadržaji rada različiti od onih u tjednu:

8,00: ustajanje, osobna higijena, doručak;

8,00-10,00: higijena odjela, izvršavanje radnih obveza na odjelu i čišćenje okoliša;

10,00-12,00: organizirano slobodno vrijeme u krugu Doma i organizacija sportskih aktivnosti u krugu Doma;

12,00-12,30: ručak za IT-e tretmane

12,30: ručak

13,00: slobodno vrijeme, izvršavanje radnih obveza

14,00-16,00: dnevni odmor;

16,00-18,30: izlasci, slobodno vrijeme, sportske aktivnosti, TV – odmor;

18,30: večera za IT-e tretmane

19,00-19,30: večera;

19,30-23,00: izlasci, organizirano slobodno vrijeme u krugu Doma, TV;

22,45-23,00: obvezno lijeganje, gašenje svjetla;

23,00: potpuni mir u Domu

Napomena: prostori odgojnih grupa mogu biti zaključani stalno ako za to postoji potreba.

**Buđenje – ustajanje**

Članak 10.

Radni dan počinje buđenjem u 7,00 sati, po potrebi i ranije ako to nalažu obveze iz obrazovnog programa i sl. Korisnice i korisnici u pravilu budi odgajatelj, osim ako to nije drugačije dogovoreno. Korisnice i korisnici su obvezni ustati, obaviti osobnu higijenu te u pratnji odgajatelja krenuti na doručak. Potom trebaju namjestiti krevet, urediti sobu i izvršiti ostala zaduženja.

Članak 11.

Korisnice i korisnici su dužni nositi papuče u prostorijama odgojnih grupa i kuhinji. Izvan tih prostorija nosi se prikladna obuća. Zabranjeno je nošenje papuča izvan navedenih prostorija.

Članak 12.

Za vrijeme uzimanja obroka i boravka u blagovaoni, korisnice i korisnici su obvezni pristojno se ponašati i ophoditi. Dužni su na obrok doći u prikladnoj odjeći i obući. Nakon obroka korisnice i korisnici su obvezni namjestiti stolice i odložiti pribor za jelo. Iznošenje hrane i pribora za jelo iz blagovaonice nije dozvoljeno osim ako nije drukčije dogovoreno.

Članak 13.

Dežurstva u odgojnim grupama:

Prema rasporedu zaduženja koji se dogovara na grupnim sastancima, korisnice i korisnici su obvezni održavati urednost prostorija za koje su zaduženi: održavati red i čistoću u spavaonici i prostoru ispred spavaonice, prati sanitarni čvor i izbacivati smeće, usisavati ili mesti hodnike i dnevne boravke te stepeništa, zalijevati cvijeće. U kuhinji imaju obvezu oprati posuđe, izbaciti smeće, a sve to u nazočnosti odgajatelja.

**Obrazovanje**

Članak 14.

Obrazovanje u domu obvezno je za korisnice i korisnike u predviđenom vremenu. Obrazovanje sa provodi u prostorijama odgojnih grupa uz nazočnost i nadzor odgajatelja. Učiti se može i u drugo vrijeme, ovisno o rasporedu sati nastave. Odgajatelj evidentira nazočnost korisnica i korisnika na učenju te predmete i gradivo koje će učiti, pomaže im i provjerava ih.

Odgajatelj može odobriti učenje u nekim drugim prostorima Doma (spavaonica). Izvan vremena određenog za učenje korisnice i korisnici mogu učiti do 23,00 sati, a iznimno do 24,00 sata, uz odobrenje grupnog odgajatelja.

Članak 15.

Za vrijeme učenja nisu dozvoljene posjete, izlasci, gledanje TV programa, slušanje glazbe, niti se primaju telefonski pozivi (osim u izvanrednim slučajevima).

Članak 16.

Za vrijeme učenja korisnice i korisnici ne smiju ometati druge u učenju. Nakon završenog učenja korisnice i korisnici obvezni su pospremiti svoj školski pribor i mjesto gdje su učili ostaviti uredno i čisto.

Članak 17.

Neispričani izostanak s učenja, odbijanje učenja ili remećenje reda i mira za vrijeme učenja povlači za sobom izricanje sankcija koje su unaprijed dogovorene na sastancima grupa, a u skladu s programom rada grupe.

**Slobodno vrijeme**

Članak 18.

Korisnice i korisnici tijekom dana dio slobodnog vremena mogu provoditi u bavljenju sadržajima po vlastitom izboru, a dio vremena uključivanjem u sekcije slobodnog vremena.

Slobodno vrijeme po vlastitom izboru mogu provoditi na način i na mjestima u skladu s pravilima Doma, programima grupa i s odobrenjem odgajatelja.

U sekcijama slobodnog vremena mogu se uključivati u razne aktivnosti. Sekcije slobodnog vremena vode odgajatelji a održavaju se u određenim i unaprijed dogovorenim terminima i prostorima.

**Izlasci**

Članak 19.

Korisnice i korisnici mogu koristiti izlaske u grad dva puta tijekom tjedna te subotom i nedjeljom.

1. Novi korisnici i korisnice mogu početi koristiti izlaske nakon 14 dana boravka u Domu.
2. Tjedni izlasci se koriste u vremenu 19,00 do 21,00 sati, a mogu ih koristiti korisnice i korisnici stariji od 14 godina.
3. Korisnice i korisnici do 14 godina starosti i oni za koje odgajatelji procijene da nisu podobni za samostalni izlazak mogu koristiti izlaske u popodnevnim satima u pratnji starijih korisnica ili korisnika koje određuje odgajatelj.

Izlasci subotom traju od 18,00 do 21,00 sati, a za posebno uspješne korisnice i korisnike starije od 16 godina od 18,00 do 23,00 sati.

Izlasci, njihovo trajanje i vrijeme se dogovaraju na grupnim satancima, temeljem procjene uspješnosti korisnica i korisnika.

Korisnice i korisnici su dužni pri izlasku iz Doma:

* javiti se odgajatelju,
* uzeti i sačuvati izlaznicu,
* po povratku se javiti odgajatelju,
* na zahtjev odgajatelja pokazati osobne stvari koje imaju kod sebe.

Članak 20.

Svako neopravdano izbivanje iz Doma nakon utvrđenog vremena povratka smatra se kršenjem kućnog reda i podliježe sankcijama.

Nedozvoljenim izbivanjem iz Doma se smatra:

* kašnjenje s izlaza, vikenda, škole, kupovine ili drugih odobrenih izlazaka iz kruga Doma,
* samovoljno napuštanje Doma.

Članak 21.

Nedozvoljeno izbivanje iz Doma smatra se bijegom. O istom se usmeno i pismeno obavještava policijska postaja, roditelji i/ili skrbnici te nadležni Centar za socijalnu skrb.

Po povratku iz bijega, korisnica ili korisnik se obvezno podvrgava higijensko-zdravstvenom tretmanu, individualnom pristupu u trajanju od najmanje 3 dana (po potrebi i procjeni u izdvojenom prostoru), a po potrebi i duže, te se određuju zabrane – uskrate pogodnosti (zabrane vikenda, izlazaka i sl.).

**Odlasci korisnica i korisnika kućama vikendom**

Članak 22.

Korisnice i korisnici su obvezni izvijestiti matičnog odgajatelja o svojoj namjeri o odlasku kući preko vikenda tjedan dana ranije, kako bi se stupilo u vezu s nedležnim Centrom za socijalnu skrb i pribavilo odobrenje za korištenje vikenda, definirao način i vrijeme odlaska i povratka.

Nove korisnice i korisnici mogu započeti s odlascima na vikend nakon 45 dana urednog funkcioniranja u Domu.

Troškove financiraju roditelji, a Dom financira odlaske na ljetne, zimske i proljetne praznike.

Korisnice i korisnici su dužni vratiti se u Dom u dogovoreno vrijeme, nazočnom odgajatelju javiti se i pokazati sve stvari koje su donijeli kao i predati novac i ostale predmete od vrijednosti koje su donijeli od kuće, te predati zdravstvenu iskaznicu.

**Zdravstveno – higijenski standardi**

Članak 23.

O higijenskim standardima u Domu brine i kontrolira ih medicinska sestra u suradnji s odgojnim osobljem.

Zdravstvenu zaštitu korisnicama i korisnicima pruža liječnik školske ambulante kojoj Dom pripada.

Članak 24.

Obvezno je svakodnevno uređenje spavaonica. Posteljina se mijenja svaka dva tjedna, a po potrebi i češće, u dogovoru i uz nadzor odgajatelja. Odjeća se pere u perilicama uz nadzor odgajatelja, a posteljina se nosi na pranje u praonu Doma.

Članak 25.

Korisnice i korisnici ostvaruju pravo na zdravstvenu zaštitu prema odredbama Zakona.

Članak 26.

Tijekom liječenja korisnice i korisnici se moraju pridržavati uputa liječnika o uzimanju terapije i o spriječavanju zaraznih bolesti. Korisnici za vrijeme liječenja mogu koristiti samo one lijekove koje po vrsti i količini odredi liječnik uz strogi nadzor odgajatelja.

1. **ČUVANJE IMOVINE**

**Čuvanje domske imovine**

Članak 27.

Korisnice i korisnici su obvezni čuvati imovinu Doma i pažljivo se prema njoj odnositi.

Članak 28.

Korisnice i korisnici su obvezni nadoknaditi štetu koju namjerno prouzroče u Domu.

Članak 29.

Ako je šteta počinjena na zajedničkim prostorijama i to namjerno, a počinitelj se ne može utvrditi, štetu nadoknađuju korisnici iz te prostorije, odnosno cijela grupa, odnosno svi korisnici u Domu.

Članak 30.

Svi korisnici obvezni su prijaviti oštećenje domske imovine nazočnom odgajatelju koji to evidentira. Pismeno izviješće o istom se dostavlja ravnatelju. Nakon procjene nastale štete, Stručno vijeće donosi odluku o načinu naknade iste.

**Čuvanje osobne imovine**

Članak 31.

Osobnu imovinu korisnica i korisnika sačinjavaju odjeća, obuća i higijenski i kozmetički pribor.

Na vlastitu odgovornost mogu zadržati kod sebe nakit, satove i sl.

Nije dozvoljeno posjedovanje mobitela, televizora, kuhala, glazbenih uređaja ni ostale tehničke robe; isto se po mogućnosti vraća roditeljima/skrbnicima ili se do njihovog dolaska pohranjuje u domskom sefu.

Imovina se evidentira i kontrolira najmanje jednom mjesečno.

Nije dozvoljeno mijenjanje, posuđivanje ni prodaja robe među korisnicima – isto se sankcionira prema unaprijed dogovorenim pravilima u grupi.

Krađa odjeće, obuće i druge imovine je strogo zabranjena i sankcionira se sukladno zakonskim propisima.

**Raspolaganja novčanim sredstvima**

Članak 32.

Korisnici i korisnice, sukladno rješenju o smještaju, za vrijeme boravka u Domu primaju mjesečni džeparac koji iznosi 20% osnovice za ostvarivanje prava po osnovi socijalne skrbi.

Džeparac je pohranjen u kancelariji odgajatelja, izdaje se i troši namjenski, u dogovoru i uz nadzor odgajatelja.

Novac dobiven od roditelja, skrbnika ili CZSS, se također pohranjuje u kancelariju odgajatelja, izdaje se dogovorno s grupnim odgajateljem i kontrolira se potrošnja.

Od nepoznatih osoba korisnice i korisnici ne mogu dobiti novac kao ni druge vrijednosti, te se isto vraća pošiljaocu.

Sve se pošiljke korisnicama i korisnicima pregledaju, a sumnjivi sadržaji zadržavaju.

1. **UREĐENOST ODNOSA U DOMU**

**Informacije i posjete**

Članak 33.

Roditelji/skrbnici mogu telefonom dobiti informacije o korisnicima svaki dan od 8,00 do 19,00 sati.

Članak 34.

Telefonski pozivi za korisnice i korisnike primaju se vikendom i blagdanom od 10,00 do 17,00 sati. U cilju jednakopravnosti primanja poziva duljina razgovora vremenski se ograničava. Informativni razgovori o korisnicama i korisnicima prilikom posjeta odvijaju se u kncelariji odgajatelja.

Članak 35.

Roditelji/skrbnici posjetu su dužni najaviti tijekom tjedna. Svaka osoba koja dolazi u posjetu korisnicima dužna je javiti se dežurnom odgajatelju, na zahtjev odgajatelja dužna je predočiti osobnu iskaznicu ili neki drugi valjani dokument.

Ako odgajatelj ocijeni da posjeta nije u skladu s kućnim redom Doma, uputiti će posjetitelje iz kruga Doma, a po potrebi zatražiti intervenciju policijskih službenika.

Članak 36.

Posjete roditelja i uže rodbine uz odobrenje grupnog odnosno dežurnog odgajatelja, subotom i nedjeljom u popodnevnim satima od 14,00 do 17,00 sati.

Vrijeme, trajanje i mjesto realizacije posjete određuje odgajatelj ovisno o procjeni odgajatelja, informacijama i naputcima nadležnog CZSS.

Posjetitelji ne mogu boraviti u spavaonicama.

Iznimno se uz odobrenje dežurnog odgajatelja može u spavaonicu dovesti roditelj ili skrbnik.

Članak 37.

Sve predmete i novac koji donesu posjetitelji korisnici su dužni dati na uvid odgajatelju.

**Pravila ponašanja korisnica i korisnika**

Članak 38.

Korisnice i korisnici su dužni:

* ustajati u određeno vrijeme,
* održavati osobnu higijenu i higijenu prostora u kojem borave,
* polaziti nastavu i praksu,
* obavljati radna zaduženja,
* uzimati dnevne obroke,
* uzimati prepisane terapije,
* aktivno sudjelovati u aktivnostima na nivou grupe i Doma,
* pravovremeno odlaziti na noćni odmor.

Članak 39.

Korisnicama i korisnicima je strogo zabranjeno fizičko, psihičko i materijalno zlostavljanje drugih korisnica i korisnika, prisiljavanje da za njih obavljaju određene poslove i sl.

Svako saznanje o takvim ponašanjima se obvezno prijavljuje i sankcionira u skladu sa zakonom.

Članak 40.

Korisnice i korisnici se prema radnicima i posjetiteljima Doma moraju odnositi s poštovanjem i u skladu s normama kulturnog ponašanja. Dužni su pristojno pozdravljati sve radnike i goste Doma. Odgajatelje i ostale radnike oslovljavaju s gospođo/gospodine.

Članak 41.

Korisnice i korisnici su obvezni izvršavati sve naloge koje dobiju od radnika Doma, a koji prizlaze iz programa rada i ovog Pravilnika.

Pri ulasku u službene prostorije Doma korisnice i korisnici su dužni pokucati, pozdraviti, kazati što trebaju i pri izlasku pozdraviti. Ulaženje bez odobrenja u službene prostorije smatrat će se kršenjem kućnog reda.

Članak 42.

Ponašanje korisnica i korisnika van Doma smatra se sastavnim dijelom općeg ponašanja korisnica i korisnika kao članova domske zajednice.

**Međusobni odnos korisnica, korisnika i radnika Doma**

članak 43.

Korisnice, korisnici i radnici Doma moraju se međusobno poštivati i kulturno ophoditi.

U slučaju nekorektnog i agresivnog ponašanja korisnica ili korisnika prema radnicima Doma poduzimaju se slijedeće mjere:

* pismena izjava korisnice ili korisnika i radnika,
* obavještava se ravnatelj,
* po potrebi se obavještava policijska postaja, medicinska služba u slučaju težih ozljeda, te slijedi daljnje postupanje u skladu sa zakonom.

Članak 44.

Ako korisnice ili korisnici imaju primjedbu na odnos radnika Doma prema njima, imaju pravo obratiti se odgajatelju, ravnatelju, Stručnom vijeću ili Stručnom timu.

1. **ULAZAK I IZLAZAK IZ DOMA**

Članak 45.

Korisnice i korisnici smiju napuštati krug Doma isključivo uz odobrenje nadležnog odgajatelja. Svako nedozvoljeno udaljavanje iz kruga Doma se tretira kao prekršaj i podliježe sankcijama.

Članak 46.

Ulaz u krug Doma se zaključava u 23,00 sati i otključava se u 5,00 sati ujutro. Korisnice i korisnici koji se iz bilo kojih razloga vraćaju u Dom između 22,00 i 5,00 sati moraju ovaj kasniji povratak najaviti.

1. **PEDAGOŠKE MJERE, POVREDE KUĆNOG REDA**
2. **mjere poticanja**

Članak 47.

Mjere poticanja su: pohvala (pismena, usmena) i nagrada (knjige, predmeti za osobnu uporabu, nagradni izlasci, nagradni vikendi i dopusti), a provode se u cilju poticanja promjene ponašanja potkrepljivanjem i osnaživanjem za samokontrolu, samokritičnost i samodisciplinu.

Nagradni izlaz

Članak 48.

Nagradni izlaz korisnica ili korisnik može dobiti nakon 45 dana boravka u Domu:

* za izuzetno zalaganje, rad i izvršavanje obveza,
* pokazivanjem samoinicijative u cilju poboljšanja kvalitete života u Domu,
* svojim stavovima i ponašanjem pozitivno djeluje na druge korisnice i korisnike,
* kontinuirano postiže zapažene rezultate u učenju i radu,
* aktivno sudjeluje u organiziranim aktivnostima slobodnog vremena.

Nagradni izlazak korisnica ili korisnik koristi prema svom izboru u skladu s godinama i u dogovoru s odgajateljem.

Nagradni izlaz može se koristiti i van grada u dogovoru s odgajateljem.

Vikend

Članak 49.

Pravo na odlazak kući za vikend korisnica ili korisnik ostvaruje nakon 45 dana boravka u Domu.

Vikend se može koristiti:

* ako im to dopuštaju školske obveze,
* ako ne krše kućni red,
* ako imaju odobrenje stručne službe s terena,

Odlasci na kulturno-zabavna događanja

Članak 50.

Ako se korisnica ili korisnik u potpunosti pridržava pravila Kućnog reda i drugih odluka može ostvariti pravo na odlazak na kulturno-zabavna događanja u gradu i izvan grada u skladu sa Zakonom.

Ukoliko se radi o djetetu do 14 godina starosti, takav odlazak može ostvariti samo u pratnji odgajatelja.

Pohvale

Članak 51.

Pohvale mogu biti usmene i pismene. Evidentiraju se u Knjigu dnevnih događaja, zapisnike sastanka grupe, posebnu listu pohvala i zapisnik Stručnog vijeća.

Nagrade

Članak 52.

Korisnica ili korisnik može biti nagrađen za izrazito uspješne rezultate u učenju, radu i ponašanju. Nagrade mogu biti knjige, slike ili drugi prigodni predmeti. Nagrade se dodjeljuju na kraju školske godine.

Odluku o nagrađenim korisnicima donosi Stručno vijeće Doma na prijedlog odgajatelja, voditelja ili korisnica i korisnika Doma.

1. **povrede kućnog reda**

Članak 53.

Svako nepridržavanje i nepoštivanje odredbi kućnog reda predstavlja povredu istog i podliježe sankcijama.

Lakše povrede kućnog reda:

* nepoštivanje vremenskih blokova (neustajanje na vrijeme, kašnjenje na obroke, učenje, nastavu, praksu, slobodne aktivnosti ili spavanje),
* neizvršavanje zahtjeva odgajatelja,
* nekorektan odnos prema korisnicima i osoblju Doma,
* neprimjereno ponašanje za vrijeme obroka,
* kašnjenje s izlaza, vikenda, škole, kupovine, liječnika.

Teže povrede kućnog reda:

* kontinuirano i/ili višekratno odbijanje izvršavanja obveza,
* neopravdano izostajanje iz škole,
* samovoljno napuštanje Doma, nepovratak s izlaza ili vikenda,
* zlostavljanje drugih korisnica ili korisnika (fizičko, psihičko, emocionalno),
* fizička i verbalna agresija prema korisnicama, korisnicima i osoblju,
* uništavanje i/ili otuđivanje imovine (tuđe, društvene),
* uništavanje i razbacivanje hrane,
* konzumiranje alkohola i opojnih sredstava,
* unošenje i raspačavanje alkohola i opojnih sredstava,
* dovođenje stranih osoba u Dom.

1. **mjere ograničavanja i discipliniranja:**

Članak 54.

Pedagošku mjeru **OPOMENE** izriče odgajatelj.Matični odgajatelj odlučuje što mogu biti drugi lakši oblici kršenja odredbi kućnog reda osim navedenih uPravilniku o kućnom redu u konkretnom slučaju. Matični odgajatelj se u konkretnom slučaju može savjetovati s ostalim odgajateljima,voditeljem i radnicima Doma u čijoj je nazočnosti prekršaj učinjen, ravnateljem, Stručnim timom i Stručnim vijećem.

Članak 55.

Pedagošku mjeru **ZABRANE IZLAZA** izriče odgajatelj. Ravnatelj odlučuje što mogu biti drugi teži oblici kršenja odredbi kućnog reda, osim navedenih u Pravilniku o kućnom redu u konkretnom slučaju. Ravnatelj se u konkretnom slučaju može savjetovati s matičnim odgajateljem,voditeljem i Stručnim vijećem.

Članak 56.

Pedagošku mjeru **ZABRANE DOPUSTA TIJEKOM VIKENDA** izriče matični odgajatelj, voditelj, ravnatelj, Stručni tim ili Stručno vijeće. Stručni tim, odgajatelj i voditelj odlučuju što mogu biti drugi teški oblici kršenja odredbi kućnog reda, osim navedenih u Pravilniku o kućnom redu u konkretnom slučaju.

Članak 57.

Ostale pedagoške mjere se donose na sjednicama Stručnog tima ili Stručnog vijeća, u dogovoru s ravnateljem i/ili voditeljem te ostalim stručnim radnicima Doma (uskrata nekih pogodnosti, promjena odgojne grupe, promjena obrazovnog programa, prijedlog za promjenu odgojne mjere i sredine).

Članak 58.

Korisnice i korisnici se imaju pravo u slučaju nezadovoljstva izrečenom mjerom obratiti onoj instanci koja je tu mjeru izrekla. Svoje nezadovoljstvo mogu izraziti u usmenoj ili pismenoj formi te će u istoj formi dobiti odgovor.

1. **način postupanja i trajanje izrečenih zabrana**

Bijeg:

Članak 59.

Postupci po povratku iz bijega:

* tuširanje, preventivno pranje kose šamponom protiv ušiju,
* preventivno testiranje u Centru za prevenciju ovisnosti,
* higijensko-zdravstveni tretman traje tri puna dana, a najmanje 72 sata po povratku iz bijega,
* pisanje izvješća i razgovor s korisnicom ili korisnikom o bijegu (odgajatelj i Stručni tim),
* radna terapija u vremenu provođenja higijensko-zdravstvenog tretmana u paviljonu ili krugu Doma,
* generalno uređenje paviljona (osim soba i kuhinje) u vrijeme odgojnog rada,
* kretanje van paviljona ograničeno je na radnu terapiju, a unutar paviljona prema procjeni odgajatelja.

Sankcije po povratku iz bijega:

* bijeg u trajanju do 3 dana: 2 tjedna zabrane izlaza,
* bijeg u trajanju od 3 do 7 dana: 3 tjedna zabrane izlaza,
* bijeg u trajanju dužem od 7 dana: 4 tjedna zabrane izlaza,
* ukoliko se unutar 5 dana korisnica ili korisnik iz bijega vrati sam, ima pravo na džeparac za taj mjesec,
* ukoliko je korisnica ili korisnik iz bijega vraćen s prepratom, bez obzira na dužinu bijega neće dobiti džeparac za taj mjesec,
* ukoliko se prekršaji ponavljaju, sankcije se zbrajaju, pa odluku o dužini zabrane donosi Stručni tim,odgajatelj i voditelj,
* novac od džeparca (koji neće dobiti korisnice ili korisnici koji su u bijegu duže od 5 dana te korisnice ili korisnici koji se vraćaju uz prepratu), koristit će se za potrebe higijensko-zdravstvenog tretmana nakon bijega.

Ilegalni boravak van Doma:

Članak 60.

Sankcije po povratku iz ilegalnog boravka van Doma:

* zakašnjenje do 15 minuta: 1 izlaz zabrane,
* u trajanju do 12 sati: 3 izlaza zabrane,
* duže od 12 sati: 5 izlaza zabrane.

Alkoholiziranje:

Članak 61.

U slučaju blaže alkoholiziranosti korisnica ili korisnik ima zabranu od 1 do 3 izlaza, a u slučaju teže alkoholiziranosti ima 3 tjedna zabrane izlaza.

Konzumiranje sredstava ovisnosti:

Članak 62.

Konzumiranje bilo kakvih sredstava ovisnosti kod korisnica ili korisnika se sankcionira sa 3 tjedna zabrane izlaza.

Članak 63.

Unošenje alkohola, unošenje droge, ljepila ili bilo kakvih sredstava ovisnosti u Dom i njihovo konzumiranje u krugu Doma, fizičko obračunavanje (bulling), krađe te ponavljanje kršenja kućnog reda Doma sankcionira se na temelju odluke odgajatelja,voditelja i ravnatelja ili Stručnog tima.

Članak 64.

U slučajevima odbijanja izvršavanja naloga osoblja te verbalne i fizičke agresije, vrstu i duljinu trajanja sankcije određuje odgajatelj, voditelj, vijeće odgajatelja, Stručno tim Doma ili ravnatelj.

8.SAMOORGANIZIRANJE KORISNICA I KORISNIKA

Članak 65.

Korisnice i korisnici mogu samoinicijativno formirati interesne skupine. Mogu neposredno i putem predstavnika interesnih skupina sudjelovati u kreiranju života u Domu.

Za realizaciju svojih interesa korisnice i korisnici mogu tražiti pomoć od svakog radnika Doma.

U Osijeku, 10.04.2012. Ravnatelj:

Mato Lukić